b"\n_START_ARTICLE_\nMizanscena\n_START_PARAGRAPH_\nMizanscena (pranc. mise-en-sc\xc3\xa8ne)\xc2\xa0\xe2\x80\x93 teatro ar kino veiksmo erdv\xc4\x97s organizavimo, dizaino, vizualinio pateikimo visuma. I\xc5\xa1 esm\xc4\x97s, mise-en-sc\xc3\xa8ne rei\xc5\xa1kia \xe2\x80\x9evaizdavimo tema\xe2\x80\x9c ar \xe2\x80\x9eistorijos pasakojimas\xe2\x80\x9c pasitelkiant vizualines menines priemones. Tai apima siu\xc5\xbeeto linijos vaizdavim\xc4\x85, kinematografij\xc4\x85, scenos i\xc5\xa1d\xc4\x97stym\xc4\x85 ir re\xc5\xbeis\xc5\xabr\xc4\x85. I\xc5\xa1 esm\xc4\x97s tai yra aktori\xc5\xb3 ar kit\xc5\xb3 objekt\xc5\xb3 pozicija bei j\xc5\xb3 jud\xc4\x97jimas erdv\xc4\x97je ribotame laike visa tai organizuojant teatro scenoje arba kino kadre. Tai yra erdvini\xc5\xb3 veiksni\xc5\xb3 organizavimas pasakojant istorij\xc4\x85 \xc5\xbei\xc5\xabrovui. Jeigu terminas scena nusako daugiau literat\xc5\xabrin\xc4\xaf scenos pob\xc5\xabd\xc4\xaf, mizanscena nusako jos realizacij\xc4\x85 erdv\xc4\x97je. Pagal John Gibbs, mizanscena yra kadro turinys bei b\xc5\xabdai ir priemon\xc4\x97s, kaip tas turinys yra suorganizuotas. Mizanscena yra apib\xc5\xabdinama kaip vienas esmini\xc5\xb3 aspekt\xc5\xb3 vertinant ir analizuojant film\xc4\x85, nors j\xc4\x85 apibr\xc4\x97\xc5\xbeti ir nustatyti tikslius vertinimo kriterijus yra itin sunku.\n_START_SECTION_\nS\xc4\x85vokos apibr\xc4\x97\xc5\xbeimas kino studijose\n_START_PARAGRAPH_\nMizanscena kine visada susijusi su kino kameros pad\xc4\x97timi bei jos santykiu su aplinka, persona\xc5\xbeais. Tai apima visk\xc4\x85, kas yra i\xc5\xa1d\xc4\x97styta ir kaip sud\xc4\x97liota prie\xc5\xa1 kamer\xc4\x85: kompozicija, filmavimo aik\xc5\xa1tel\xc4\x97, rekvizitai, aktoriai, kostiumai ir ap\xc5\xa1vietimas. Nuo mizanscenos, kinematografijos bei monta\xc5\xbeo proces\xc5\xb3 priklauso, kiek \xc4\xaftikinamas ir tikrovi\xc5\xa1kas filmas atrodys \xc5\xbei\xc5\xabrovams. \xc4\xaevair\xc5\xabs dizaino elementai padeda i\xc5\xa1reik\xc5\xa1ti filmo vizij\xc4\x85 kuriant laiko ir erdv\xc4\x97s poj\xc5\xabt\xc4\xaf, perteikti nuotaik\xc4\x85, gali nurodyti netgi veik\xc4\x97j\xc5\xb3 emocin\xc4\x99 b\xc5\xabsen\xc4\x85. Mizanscena taip pat apima kompozicij\xc4\x85\xc2\xa0\xe2\x80\x93 aktori\xc5\xb3 ir objekt\xc5\xb3 pad\xc4\x97t\xc4\xaf bei jud\xc4\x97jim\xc4\x85 kadre. \xc5\xa0ias su dizainu susijusias sritis bei kitus film\xc5\xb3 gamybos procesus numato ir jiems vadovauja re\xc5\xbeisierius. D\xc4\x97l to pranc\xc5\xabzi\xc5\xa1k\xc5\xb3 film\xc5\xb3 titruose re\xc5\xbeisierius yra \xc4\xafvardijamas kaip metteur en sc\xc3\xa8ne ('scenos statytojas')._NEWLINE_Vienas svarbiausi\xc5\xb3 \xc5\xbemoni\xc5\xb3, dirban\xc4\x8di\xc5\xb3 kartu su re\xc5\xbeisieriumi, yra filmo (gamybos) dailininkas (angl. production designer). Kartu jie glaud\xc5\xbeiai dirba, tam kad visos mizanscenos detal\xc4\x97s b\xc5\xabt\xc5\xb3 paruo\xc5\xa1tos likus pakankamai daug laiko iki prasidedant filmo gamybai. Filmo dailininkas yra atsakingas u\xc5\xbe bendr\xc4\x85 filmo i\xc5\xa1vaizd\xc4\x85. Jis vadovauja skirtingiems padaliniams, kurie koordinuoja skirtingas filmavimo vietas, rekvizitus, kostiumus ir kitus su vizualiniu pateikimu susijusius darbus._NEWLINE_Garsus pranc\xc5\xabz\xc5\xb3 kino kritikas ir teoretikas Andre Bazin mizanscen\xc4\x85 apibr\xc4\x97\xc5\xbeia kaip filmo vaizd\xc4\x85, i\xc5\xa1gaunam\xc4\x85 filmavimo vietoje, o ne montuojant. Toks gan\xc4\x97tinai siauras po\xc5\xbei\xc5\xabris \xc4\xaf mizanscen\xc4\x85 b\xc5\xabdingas ne visiems kritikams. Kai kuriems mizanscena apima visk\xc4\x85, kas susij\xc4\x99 su regimaisiais poj\xc5\xab\xc4\x8diais. Ji apima vaizd\xc4\x85, kur\xc4\xaf lemia tiek filmavimo aik\xc5\xa1tel\xc4\x97s i\xc5\xa1d\xc4\x97stymas, tiek kino kameros funkcijos. Dar kiti kritikai, pavyzd\xc5\xbeiui, amerikietis Andrew Sarris teigia, jog mizanscena nurodo \xc4\xaf mistines reik\xc5\xa1mes, susijusias su filmo emociniu tonu, ji pabr\xc4\x97\xc5\xbeia kadro turin\xc4\xaf: \xe2\x80\x9eJei monta\xc5\xbeas yra filmo pasaulio fragmentavimas, mizanscena perteikia to pasaulio visum\xc4\x85. Ta\xc4\x8diau perd\xc4\x97tas monta\xc5\xbeo naudojimas gali i\xc5\xa1kraipyti norimas perteikti filmo reik\xc5\xa1mes, <\xe2\x80\xa6> per daug d\xc4\x97mesio mizanscenai sukelia nuobodul\xc4\xaf.\xe2\x80\x9c_NEWLINE_Terminas mizanscena kartais apib\xc5\xabdina stili\xc5\xb3, kai vis\xc5\xb3 pirma informacija apie filmo scen\xc4\x85 yra perduodama viename plane, da\xc5\xbenai papildoma ar palydima kameros jud\xc4\x97jimo. Dviejuose moksliniuose prane\xc5\xa1imuose\xc2\xa0\xe2\x80\x93 Briano Hendersono es\xc4\x97 \xe2\x80\x9eIlgas dublis\xe2\x80\x9d ir Lutzo Bachero magistro moksliniame darbe \xe2\x80\x9eKilnojama mizanscena\xe2\x80\x9d diskutuojamas mizanscenos panaudojimas ilgo ir bendro (vis\xc4\x85 filmo scen\xc4\x85 apiman\xc4\x8dio) plano scenose. Ta\xc4\x8diau nei vienas j\xc5\xb3 nesieja mizanscenos reik\xc5\xa1m\xc4\x97s su tuo, kaip \xc5\xa1is terminas buvo i\xc5\xa1 pat prad\xc5\xbei\xc5\xb3 apibr\xc4\x97\xc5\xbetas 1960 metais kritiko Fereydoun Hoveyda \xc4\xaftakingame pranc\xc5\xabz\xc5\xb3 \xc5\xbeurnale apie kin\xc4\x85 \xe2\x80\x9eCahiers de Cin\xc3\xa9ma\xe2\x80\x9c: \xe2\x80\x9eFilme svarbu tvarka, kompozicija, harmonija, aktori\xc5\xb3 ir objekt\xc5\xb3 i\xc5\xa1d\xc4\x97stymas bei jud\xc4\x97jimas kadre, momento u\xc5\xbefiksavimas. Mizanscena yra niekas kitas, kaip individuali kiekvieno re\xc5\xbeisieriaus technika, kuri\xc4\x85 jis i\xc5\xa1randa, kad pasiekt\xc5\xb3 norim\xc4\x85 filmo kokyb\xc4\x99 ir perteikt\xc5\xb3 jo id\xc4\x97j\xc4\x85.\xe2\x80\x9c Toks pastarojo meto apribotas s\xc4\x85vokos reik\xc5\xa1m\xc4\x97s perfrazavimas sulygina j\xc4\x85 su oner (angl. kai vienas apima daug) arba kai vienas kadras apima vis\xc4\x85 scen\xc4\x85._NEWLINE_Vokie\xc4\x8di\xc5\xb3 kine antrajame ir tre\xc4\x8diajame XX a. de\xc5\xa1imtme\xc4\x8diuose pastebimas tono, prasm\xc4\x97s ir naratyvo perteikimas mizanscena. Roberto Wiene siaubo klasika \xe2\x80\x9eDaktaro Kaligario kabinetas\xe2\x80\x9c (angl. The Cabinet of Dr. Caligari, 1918) pad\xc4\x97jo Vokietijos kino pramonei tapti did\xc5\xbeiausia Holivudo konkurente. \xc5\xa0io filmo herojaus vidin\xc4\x99 b\xc5\xabsen\xc4\x85 vaizd\xc5\xbeiai atkartoja ir parodo filmavimo aik\xc5\xa1tel\xc4\x97s dizainas ir veik\xc4\x97j\xc5\xb3 bei objekt\xc5\xb3 i\xc5\xa1d\xc4\x97stymas. Kaip dera ekspresionist\xc5\xb3 filmams. Filme \xe2\x80\x9eDaktaro Kaligario kabinetas\xe2\x80\x9c juntamas stresas, beprotyb\xc4\x97 ir siaubas. Pranc\xc5\xabz\xc5\xb3 kritikai netgi suk\xc5\xabr\xc4\x97 apibr\xc4\x97\xc5\xbeim\xc4\x85 \xe2\x80\x9ekaligarizmas\xe2\x80\x9c tokio stiliaus filmams apib\xc5\xabdinti, ta\xc4\x8diau da\xc5\xbeniau naudojamas yra terminas voki\xc5\xa1kasis ekspresionizmas. \xc5\xa0ie filmai pasi\xc5\xbeymi ekstremaliomis filmavimo aik\xc5\xa1tel\xc4\x97mis, dekoracijomis, vaidyba, ap\xc5\xa1vietimu ir ne\xc4\xafprastais kameros jud\xc4\x97jimo kampais._NEWLINE_D\xc4\x97l glaudaus ry\xc5\xa1io su filmo plan\xc5\xb3 objekt\xc5\xb3 i\xc5\xa1d\xc4\x97stymu terminas mizanscena taip pat kartais naudojamas tarp profesionali\xc5\xb3 scenarist\xc5\xb3 identifikuoti apra\xc5\xa1om\xc4\x85sias pastraipas tarp dialog\xc5\xb3._NEWLINE_Taip pat mizanscenos s\xc4\x85voka kartais naudojama fotografijos analizei.\n_START_SECTION_\nMizanscena Lietuvos kontekste\n_START_PARAGRAPH_\nMizanscenos raida lietuvi\xc5\xa1kuose filmuose turi tiesiogin\xc4\xaf ry\xc5\xa1\xc4\xaf su kino Lietuvoje istorija. Jau 1896\xe2\x80\x931941\xc2\xa0m. (pirmuoju Lietuvos kino istorijos laikotarpiu) buvo kreipiamas d\xc4\x97mesys \xc4\xaf tai, kaip aktorius perteikia emocijas, tod\xc4\x97l buvo prad\xc4\x97tos kurti kino aktori\xc5\xb3 rengimo bendrov\xc4\x97s, pirmoji\xc2\xa0\xe2\x80\x93 \xe2\x80\x9eLietfilm\xe2\x80\x9c. Taip pat prad\xc4\x97jo veikti film\xc5\xb3 gamybos bendrov\xc4\x97 \xe2\x80\x9eAkis\xe2\x80\x9c, o dar v\xc4\x97liau pasirod\xc4\x97 pirmieji pilnametra\xc5\xbeiai filmai \xe2\x80\x9eOnyt\xc4\x97 ir Jonelis\xe2\x80\x9c bei \xe2\x80\x9eNel\xc4\xafsk, kur nereikia\xe2\x80\x9c._NEWLINE_Daugiausiai buvo filmuojamas realaus miesto vaizdas, o kaimo vaizdai pateikiami \xe2\x80\x9ebutafori\xc5\xa1kai\xe2\x80\x9c. Vaizdai daugiausiai buitiniai, aktori\xc5\xb3 \xc4\xafvaizdis\xc2\xa0\xe2\x80\x93 nat\xc5\xabralus, kaip tuometinio Lietuvos valstie\xc4\x8dio._NEWLINE_Kitokia mizanscena pasirei\xc5\xa1k\xc4\x97 1941\xe2\x80\x931989\xc2\xa0m. sovietiniu laikotarpiu. D\xc4\x97l politini\xc5\xb3 aplinkybi\xc5\xb3 filmuose vyravo karin\xc4\x97, revoliucin\xc4\x97 tematika. V\xc4\x97liau labiau svarbus tapo socialinis, psichologinis aspektas, poetin\xc4\x97 pasaul\xc4\x97jauta, dramaturgin\xc4\x97 \xc4\xaftampa. Buvo bandyta perkurti liaudi\xc5\xa1k\xc5\xb3 vaidinim\xc5\xb3 dvasi\xc4\x85, vaizduojant karikat\xc5\xabri\xc5\xa1kus herojus su ry\xc5\xa1kiu teatriniu grimu. Kostiumai, erdv\xc4\x97, filmavimo aik\xc5\xa1t\xc4\x97s i\xc5\xa1d\xc4\x97stymas labiausiai pabr\xc4\x97\xc5\xbe\xc4\x97 kaimo gyvenimo subtilybes._NEWLINE_Nuo nepriklausomos Lietuvos kino laikotarpio prad\xc5\xbeios iki \xc5\xa1i\xc5\xb3 dien\xc5\xb3 Lietuvos re\xc5\xbeisieri\xc5\xb3 kuriam\xc5\xb3 film\xc5\xb3 technika, stilistika, mizanscenos detal\xc4\x97s smarkiai pasikeit\xc4\x97. D\xc4\x97l itin i\xc5\xa1populiar\xc4\x97jusi\xc5\xb3 komercini\xc5\xb3 u\xc5\xbesienio film\xc5\xb3 \xc4\xaftakos, lietuvi\xc5\xa1kas kinas taip pat prad\xc4\x97jo \xc4\xafgauti vis daugiau vakarieti\xc5\xa1ko akcento._NEWLINE_\xc5\xa0iandien mizanscena daugiau priklauso nuo re\xc5\xbeisieriaus id\xc4\x97jinio sumanymo ir kompetencijos nei nuo laikme\xc4\x8dio\xc2\xa0\xe2\x80\x93 scenografija, dizainas, aktori\xc5\xb3 kostiumai ir j\xc5\xb3 pateikimas \xe2\x80\x9eprie\xc5\xa1 kamer\xc4\x85\xe2\x80\x9c tiek patobul\xc4\x97j\xc4\x99, kad dingsta laiko suvokimas. N\xc4\x97ra vyraujan\xc4\x8dios bendros nuostatos, kokia mizanscena yra ar tur\xc4\x97t\xc5\xb3 b\xc5\xabti lietuvi\xc5\xa1kuose kino filmuose. Vieniems b\xc5\xabdinga dinami\xc5\xa1ka kadr\xc5\xb3 kaita, aktori\xc5\xb3 kostium\xc5\xb3 pompastika, ry\xc5\xa1ki laiko traktuot\xc4\x97, kompozicijos \xc4\xafvairov\xc4\x97 (\xe2\x80\x9eTadas Blinda. Prad\xc5\xbeia\xe2\x80\x9d), kitiems\xc2\xa0\xe2\x80\x93 stati\xc5\xa1k\xc5\xb3, buitini\xc5\xb3 vaizd\xc5\xb3 visuma ar net fragmenti\xc5\xa1kas stilius, kameros fokusavimo eksperimentai, \xc5\xa1uoliai laike ir erdv\xc4\x97je (Jono Meko k\xc5\xabryba)."